兵後登大內芙蓉閣宮人梳洗處
作者：汪元量
朝代：宋

paragraphs: 粲粲芙蓉閣，我登雙眼明。
手拊沈香闌，美人已東征。
美人未去時，朝理綠雲鬟，暮吹紫鸞笙。
美人既去時，閣下麋鹿走，閣上鴟梟鳴。
江山咫尺生烟霧，萬年枝上悲風生。
空有遺鈿碎珥狼籍堆玉案，空有金蓮寶炬錯落懸珠楹。
楊柳兮青青，芙蓉兮冥冥。
美人不見空淚零，錦梁雙燕來又去，夜夜蟾蜍窺玉屏。